Instituția informează că va organiza luni, 25 martie, ora 14:00, la sediul Ministerului Educației, o conferință de presă. Amintim că Edupedu.ro a relatat astăzi, în exclusivitate, că Ligia Deca își modifică propriile Legi ale educației pentru a treia oară, la nici un an de la promulgare, și că va organiza mâine o conferință de prezentare a proiectului de OUG.
Documentul obținut de Edupedu.ro din surse multiple prevede, printre altele, modificări masive ale sistemului de acordare a burselor școlare, faptul că universitățile pot ridica construcții, din fonduri externe nerambursabile, pe terenuri din domeniul public, care nu sunt în proprietatea lor.
De asemenea, introduce Informatica și Arhitectura în aria de discipline STEM, după ce le-a exclus prin legea învățământului.
Ministerul Educației anunță astăzi, duminică 24 martie 2024, că va organiza luni, 25 martie, ora 14:00, la sediul instituției, o conferință de presă. "Conferința va avea ca temă modificările prevăzute în proiectul de Ordonanță de urgență pentru modificarea și completarea Legii învăţământului preuniversitar nr. 198/2023 și a Legii învățământului superior nr. 199/2023 și va fi transmisă pe canalul oficial de Facebook al Ministerului Educației", se arată în comunicarea instituției.
Amintim că aceasta este prima conferință de presă organizată de ministrul Ligia Deca la sediul instituției pe care o conduce, de când a preluat mandatul de ministru în Guvernarea Ciolacu, pe 15 iunie 2023. În urmă cu o săptămână, mai mulți jurnaliști din presa centrală, acreditați la Ministerul Educației, i-au cerut ministrului Deca să organizeze o conferință de presă în care să vorbească despre problemele sistemului pe care îl conduce. Cea mai recentă conferință organizată la Ministerul Educației, de Ligia Deca, cu presa acreditată pe acest domeniu, a avut loc în urmă cu aproape 300 de zile, pe 2 iunie 2023.
La cel mai recent eveniment pe Educație, prezentarea unui raport făcut de OCDE cu finanțare de la Comisia Europeană, privind reforma educației în România – salarizarea profesorilor pe bază de performanță, presa nu a fost invitată, ci doar îndreptată, cu foarte puțin timp înainte, să urmărească o transmisie pe Facebook. Reporterilor Edupedu.ro care au venit să asiste fizic la lansarea raportului de către experții OCDE și Comisiei Europene, dat fiind interesul public ridicat în legătură cu acest subiect, persoane implicate în organizare din partea Ministerului Educației le-au transmis inițial că nu este permis accesul presei. La întrebările reporterilor cu privire la identitatea celor care au impus această interdicție, persoanele care s-au recomandat ca lucrând la Ministerul Educației au revenit asupra deciziei și au hotărât să permită prezența jurnaliștilor la conferința organizată de Direcția Generală pentru Sprijinirea Reformelor Structurale (DG REFORM) a Comisiei Europene, Organizația pentru Cooperare și Dezvoltare Economică (OCDE) și Ministerul Educației.
Ligia Deca a avut trei conferințe de presă la sediul Ministerului Educației în primul mandat de ministru al Educației, în Guvernul Ciucă: prima – la 10 zile de la preluarea mandatului, a doua – la prezentarea proiectelor de legi ale Educației și a treia – în perioada grevei generale a profesorilor din mai-iunie 2023. Nicio conferință de presă nu a mai fost organizată în actualul mandat, din Guvernul Ciolacu.
În actualul mandat, majoritatea aparițiilor publice ale ministrului Deca au fost în marja unor evenimente organizate de alte instituții sau la briefing-uri de presă organizate de Guvern. Ligia Deca este ministrul Educației din 3 octombrie 2022.
CITEȘTE ȘI: